Diari Oficial de la Generalitat Valenciana


Sumari del DOGV 9910, del 07-08-2024 (2024/8208)

RESOLUCIÓ de 30 de juliol de 2024, per la qual es realitza la segona actualització del Pla estratègic de subvencions de la Conselleria d'Hisenda, Economia i Administració Pública, per al període 2024-2026.
-------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9910

Data del DOGV
:   07-08-2024

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2024/8208

CVE
:   QOUE-X-3740-4063

Data del document
:   30-07-2024

Organisme emissor
:   Conselleria d'Hisenda, Economia i Administració Pública

Tipus de document
:   Resolució

La Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions (DOGV 7464, 12.02.2015), assenyala en l’article 164, lletra a, que les conselleries que tinguen previst atorgar subvencions hauran d’elaborar amb caràcter previ un pla estratègic de subvencions, en el qual s’integraran les subvencions que pretenguen atorgar tant els seus òrgans com els seus organismes públics dependents, i el contingut del qual serà el que determine la legislació estatal bàsica. Estos plans tindran un període de vigència de tres anys, llevat que, amb la justificació prèvia de la peculiar naturalesa del sector afectat, siga oportú fixar una duració diferent, i s’ajustaran al que preveuen els escenaris pressupostaris plurianuals als quals es referix l’article 27 de l’esmentada Llei 1/2015.

Per la seua part, la Llei 38/2003, de 17 de novembre, general de subvencions, establix en l’article 8.1, amb el caràcter de normativa bàsica, que «els òrgans de les administracions públiques o qualssevol ens que proposen l’establiment de subvencions, amb caràcter previ, han de concretar en un pla estratègic de subvencions els objectius i els efectes que es pretenen amb la seua aplicació, el termini necessari per a la seua consecució, els costos previsibles i les seues fonts de finançament, i se supediten en tot cas al compliment dels objectius d’estabilitat pressupostària».

El Reglament de la Llei 38/2003, de 17 de novembre, general de subvencions, aprovat pel Reial decret 887/2006, de 21 de juliol, ordena en els articles del 10 al 15, tots dos inclusivament, els plans estratègics de subvencions, i establix els principis rectors, els àmbits, els continguts, la competència per a la seua aprovació, el seguiment i els efectes de l’incompliment del pla estratègic de subvencions.

Per una Resolució de 21 de març de 2024, del subsecretari de la Conselleria d’Hisenda, Economia i Administració Pública, dictada per delegació de competències en virtut de la Resolució de 12 de febrer de 2024 (DOGV 9792, 20.02.2024), de la consellera d’Hisenda, Economia i Administració Pública, de delegació de competències, es va aprovar el Pla estratègic de subvencions de la Conselleria d’Hisenda, Economia i Administració Pública per al període 2024-2026 (PES); es va publicar en el *Diari Oficial de la Generalitat Valenciana*  núm. 9821, de 4 d’abril de 2024.

Este pla, de conformitat amb l’article 14.1 del Reglament de la Llei 38/2003, de 17 de novembre, general de subvencions, preveu en el punt 10 que l’actualització es realitze anualment, d’acord amb la informació rellevant disponible, abans del 30 d’abril dels exercicis de 2025 i 2026.

El 6 de maig de 2024 es va aprovar la primera actualització del Pla estratègic de subvencions de la Conselleria d’Hisenda, Economia i Administració Pública per al període 2024-2026, que es va publicar en el *Diari Oficial de la Generalitat Valenciana*  número 9850, de 16 de maig de 2024.

Vist que, arran de la importància del sector ceràmic per a la Comunitat i la naturalesa dels escenaris comercials que puguen oferir contingències que alteren la seua capacitat competitiva internacional, es van aprovar les bases reguladores i la concessió d’una subvenció a l’Asociación Española de Fabricantes de Azulejos y Pavimentos Cerámicos (ASCER) per a la millora del posicionament internacional i la competitivitat de les empreses del sector ceràmic mitjançant el Decret 64/2024, de 10 de juny, del Consell, pel qual es regula i concedix una subvenció directa a l’Asociación Española de Fabricantes de Azulejos y Pavimentos Cerámicos (ASCER) (DOGV 9870, 13.06.2024).

Vist el caràcter singular d’esta subvenció, derivat del caràcter excepcional i únic de l’entitat sol·licitant i de l’esdeveniment que motiva el procediment en qüestió.

Vist que l’Acord de 21 de juny de 2024, del Consell, pel qual s’autoritza una transferència de crèdit entre seccions del capítol 4 del programa 612F00, Gastos diversos,al capítol 4 del programa 615C00, Model econòmic, de la Conselleria d’Hisenda, Economia i Administració Pública, per un import de 600.000 euros (DOGV 9878, 26.06.2024), permet la inclusió dins del programa pressupostari 615C00, de la Direcció General d’Economia, d’una nova línia S1662 per un import de 600.000 euros, d’acord amb les dades que es detallen a continuació:


> > – Línia S1662, en el programa 615C00, de la Direcció General d’Economia.


|  |  |
| --- | --- |
| Codi: S1662 | Denominació: ajuda directa a l’Asociación Española de Fabricantes de Azulejos y Pavimentos Cerámicos (ASCER) per a la millora del posicionament internacional i la competitivitat de les empreses del sector ceràmic. CAP. 4. |
| Import: 600.000 euros | Beneficiaris previstos: Asociación Española de Fabricantes de Azulejos y Pavimentos Cerámicos (ASCER). |
| Forma de concessió: concessió directa art. 168.1.C, Llei 1/2015 | Descripció i finalitat: ajudes per a la millora del posicionament internacional i la competitivitat de les empreses del sector. |
| Publicar dades: sí | Aportació GV no condicionada: 600.000.  Aportació externa: 0. |

  

Vist que en la Llei de pressupostos de la Generalitat Valenciana per a l’anualitat 2024 la línia S1662 no es troba dins de les línies corresponents a la Conselleria d’Hisenda, Economia i Administració Pública i, per tant, no ha sigut inclosa a l’hora d’elaborar el Pla estratègic de subvencions de la Conselleria d’Hisenda, Economia i Administració Pública per al període 2024-2026.

Vist tot el que s’ha exposat, i en compliment del que disposa el punt 10 de la Resolució de 21 de març de 2024, del subsecretari de la Conselleria d’Hisenda, Economia i Administració Pública, per la qual s’aprova el Pla estratègic de subvencions per al període 2024-2026, i en l’exercici de les funcions atribuïdes per l’article 28 de la Llei 5/1983, de 30 de desembre, de Govern Valencià, i l’article 4 del Decret 133/2023, de 10 d’agost, del Consell, pel qual s’aprova el Reglament orgànic i funcional de la Conselleria d’Hisenda, Economia i Administració Pública,

RESOLC

*Primer*

Aprovar la segona actualització, corresponent a l’exercici 2024, del Pla estratègic de subvencions de la Conselleria d’Hisenda, Economia i Administració Pública per al període 2024-2026, d’acord amb la informació continguda en la fitxa que s’adjunta com a annex.

*Segon*

La nova línia S1662, que s’incorpora al Pla estratègic de subvencions de la Conselleria d’Hisenda, Economia i Administració Pública per al període 2024-2026, s’enquadra dins de l’objectiu estratègic 5, i la seua gestió correspon a la Direcció General d’Economia.

*Tercer*

La present actualització del pla, com a instrument de gestió, planificació i control de la Conselleria d’Hisenda, Economia i Administració Pública, de les polítiques públiques en matèria de subvencions i desenvolupades per esta, no té cap rang normatiu, té caràcter programàtic i el seu contingut no generarà drets i obligacions; la seua efectivitat quedarà condicionada a l’aprovació corresponent dels pressupostos de la Generalitat per a cada exercici, a les disponibilitats pressupostàries del moment i al cofinançament que puga existir de fons de caràcter finalista. I en tot cas, estarà subjecte a les restriccions que, amb vista al compliment dels objectius de política econòmica i d’estabilitat pressupostària, es determinen per a cada exercici.

*Quart*

Ordenar-ne la publicació en el *Diari Oficial de la Generalitat Valenciana*  i en la pàgina web de la Conselleria d’Hisenda, Economia i Administració Pública, així com en el portal de transparència de la Generalitat, <https://gvaoberta.gva.es/va/>, de conformitat amb el que establixen els articles 3 i 23.1.a de la Llei 1/2022, de 13 d’abril, de la Generalitat, de transparència i bon govern de la Comunitat Valenciana, i l’article 14.3 del Decret 105/2017, de 28 de juliol, del Consell, de desplegament de la llei esmentada.

  

València, 30 de juliol de 2024

(p. d. Resolució 12.02.2024; DOGV 9792, 20.02.2024)

Carlos Pablo Gracia Calandín

Sotssecretari de la Conselleria d'Hisenda, Economia i Administració Pública

Esta disposició conté annexos. Consulteu-ne la versió en PDF.